Kulla e SylëRegjëve

Kulla e SylëRegjëve është një monument i trashëgimisë kulturore në Vranoc, Pejë, Kosovë. Ky monument është i kategorisë "Arkitekturor". Kulla e Sylë Rexhës gjendet në qendër të fshatit Vranoc. Kulla e shek. XVIII dykatëshe është realizuar me gurë lumi dhe kënde nga guri i latuar, nga mjeshtër popullorë dibranë dhe mjeshtrit nga familja e Sylë Rexhës. 
Përshkrimi
Kjo kullë i takon tipit të kullave me dyshëkllek të gurit i cili shtrihet në të tri anët e kullës - në gjithë ballin dhe pjesërisht në dy murët anësore.
Për nga pikëpamja funksionale kulla ka tri nivele me funksione sipas radhës: ahuri, odat e familjes dhe më së larti oda e burrave. Gjithashtu, kulla shquhet me një artikulim të qartë kompozicional, përkatësisht hapjet harkore të madhësive të ndryshme për ndriçim sa vinë e shtohen, ato përsëriten sipas skemës funksionale të brendshme. Nga kontura e kullës dalin jashtë në formë anëcaku vetëm dyshekllëku dhe nevojtorja nga guri, të cilat paraqiten si dy elemente të baraspeshuara. 
Karakteristike për gjendjen burimore të kësaj kulle ishte shkalla e lartë e ornamentimit të gurëve. Në elementet përkatëes arkitektonike të kësaj kulle në brendi apo jashtë saj, u aplikuan gjithësej 26 ornamente simbolike nga kulti i diellit dhe kulti i gjaperit. Dyert e mëdha harkore të oborrit, ndërtuar disa vite pas kullës, në kuader te strukturimit arkitektonik hapësinore të kompleksit të kullës së SylëRexhëve, paraqiten si njësi e veçantë arkitektonike kompozicionale. Si element përbërës i kësaj njësie të veçantë arkitektoniko-kompozicionale, porta e vogël me hark të dyfishtë shërben për hyrje të antarëve të familjes. Në harkun e gjerë të kësaj porte, mbështetur mbi dy anëcakët e përpunuar janë skalitur gjithësej 7 ornamente simbolike nga kulti i diellit dhe kulti i gjarperit.
Restaurimi
Objekti është djegur gjatë luftës së vitit 1998-1999 dhe restaurimi është bërë nga viti 2006-2009. Për t’i akomoduar nevojat bashkëkohore për jetesë kulla ka pësuar ndryshime në organizmin e brendshëm. Kulla tani është në gjendje të mirë dhe përdoret për banim.

 Referime 

Lidhjet e jashtme
Databaza e trashëgimisë kulturore të Kosovës 

Kategoria:Monumente kulturore në Pejë
Kategoria:Kulla në Kosovë